Den 29-4-2025

**Bestyrelsens beretning ved den ordinære generalforsamling i**

 **Guldborgland Vandværk april 2025.**

I det forløbne år er der afregnet 72.640 m3 til (sidste år 80.130 m3) vores 671 forbrugere.

Vi har i det forløbne år haft få lækager. Vandspildet har været 2,3 %.

Ingen problemer med det leverede vandtryk men flere klager over kalkafsætninger i husinstallationerne.

Vi har efter et forsøg med en kalkknuser til nedbringelse af kalken i forbrugsvandet, som blev vurderet som virkningsløs, opgivet dette, og nu igangsat et projekt, der nedbringer vandets Ph værdi ved tilsætning af CO2 til drikkevandet og dermed hindre, at kalken udskilles i det lukkede forsyningssystem. Systemet er nu sat i gang og vi forventer en bedring over tid.

Storforbrugerne (landbrug med store marksprøjter) anspores stadig af vandværket til at have en tilstrækkelig buffertank, som kan fyldes medens der sprøjtes.

Vi har ud over de obligatoriske vandanalyser fået analyseret vores vand for de meget omtalte sprøjterester og der er ikke fundet noget. Mange andre vandværker på Østlolland lider ellers under dette. Senest er det udbredelsen af PFAS, son har været et problem mange steder, men ingen antydning i de forskellige PFAS forbindelser, som der er analyseret for. Vandværkets boringer er blandt de bedst beskyttede på Østlolland pga. det meget tykke lerlag på ca. 50 meter. Der er pt. på landsplan søgt etableret beskyttelse af vandværkernes boringer, ved at anlægge større områder omkring boringerne med forbud mod sprøjtning. I vores tilfælde er det kun ved den ene boring, hvor vi skulle have etableret et beskyttet området. Der er forhandlet med lodsejer om etablering af et beskyttelsesområde mod en kompensation, og aftalen er nu underskrevet,

I 2023 udskiftede vi ca. halvdelen af vores vandmålere med elektroniske. Resten er nu blevet udskiftet i efteråret. Vandværket kan aflæse forbruget i målerne med en times interval og modtager hver dag en driftsrapport, som afslører hvis der er uregelmæssigheder i forbruget hos enkelte forbrugerne. Vandværket varskoer så via SMS de berørte forbrugere. Dette har været meget besparende for flere forbrugere, ved at de er blevet varskoet om læk hos dem. Vi går nu et skridt videre med kontrolmulighed for den enkelte forbruger ved at vi indfører et overvågningssystem hvor den enkelte forbruger kan følge sit forbrug via en app på mobiltelefonen i lighed med elforbruget. Årsaflæsningen vil fremover ske over nettet uden medvirken af forbrugerne.

I lyset af verdenssituationen og frygten for strømsvigt i længere tid, har vandværket bestilt en nødstrømsforsyningstilslutning, som etableres i kommende uge. Der er aftalt leje af en generator, hvis situationen opstår.

Vandværket har udskiftet vores samarbejde med Guldborgsund Forsyning med en kontrakt med Øernes Revision, som både står for opkrævning af forbrugsafgifter og fører regnskabet for vandværker. Forbrugsafgifterne vil fremover blive opkrævet a`conto halvårlig.

Vandværket kommer ud med en underdækning på 137.417, - kr. efter afskrivninger, mod en budgeret underdækning på 126.812,- kr. I det kommende år 2026 har bestyrelsen vedtaget at hæve den faste afgift til 700,- kr. pr. boligenhed og forbrugsafgiften til 6,00 kr. pr. m3. Dette vil give en budgetteret underdækning på 81.684, - kr.

Tilsynsmyndighederne opfordrer vandværket til at have reservekapital nok til at kunne etablere en ny boring i tilfælde af forurening af de eksisterende boringer.

Til almindelig orientering af forbrugere og offentligheden har vandværket en hjemmeside [www.guldborgvand.dk](http://www.guldborgvand.dk), hvor man kan finde alle oplysninger om vandværket, bestyrelse, takster og oplysninger om vandprøver, deriblandt vandets hårdhed. Her kan man også se en brugervejledning til de nye digitale vandmålere og vejledning om den nye app med dens måler informationer.

 Jeg vil slutte beretningen med en tak til bestyrelsen, revisor, Guldborgsund Forsyning og Regnskabskontoret for et godt samarbejde.

**Keld Rubæk Andersen**

**Formand, Guldborgland Vandværk**